
Programul „Burse de Merit” 2012
Centrul de Informaţii Universitare anunţă concursul Burse de Merit – 2012 pentru cei mai buni studenţi ai ţării, organizat sub egida Consiliului Rectorilor din Republica Moldova (CRRM), cu suportul financiar al BC Moldova Agroindbank SA şi al companiei Orange Moldova. 

Programul oferă în bază de concurs 50 de burse anuale a cîte 12000 MDL, după cum urmează:

· pînă la 35 de burse – pentru studenţii de la ultimul an de studii (ciclul licenţă);

· pînă la 15 burse – pentru studenţii masteranzi de la primul an de studii (ciclul masterat).
Criterii de eligibilitate pentru aplicanţi:
La concurs pot participa studenţi, cetăţeni şi rezidenţi ai RM, cu vîrsta limită de 30 ani, de la ultimul an de studii (cu frecvenţă la zi, ciclul licenţă – anul absolvirii 2013), inclusiv  studenţii – masteranzi, de la primul an de studii (cu frecvenţă la zi, care şi-au continuat studiile de masterat imediat după absolvirea ciclului licenţă), de la toate specialităţile, care îşi fac studiile la una din instituţiile de învăţămînt universitar din RM, avînd media notelor pentru toţi anii de studii nu mai mică de 9 – domeniile ştiinţelor social-umaniste, 8,5 – domeniile ştiinţelor exacte, tehnice şi medico-biologice şi 8 – în cazul studenţilor cu dizabilităţi şi/sau orfani.
Nu sunt eligibili programului de Burse de Merit – 2012: 
· studenţii, care au beneficiat/ beneficiază de alte burse, pentru anul calendaristic 2012, decît cele oferite de către instituţiile de învăţămînt universitar;
· studenţii, care au beneficiat de burse de merit în ediţia 2011 a concursului.
Participanţii la concurs vor prezenta într-un plic transparent (folie), formatul A4, formularul de înscriere la program (formularul poate fi ridicat la sediul Centrului de Informaţii Universitare (CIU) sau accesat de pe pagina www.eac.md), declaraţia pe proprie răspundere (declaraţia va fi completată la sediul CIU), inclusiv următoarele acte obligatorii:

· Curriculum Vitae; 

· Certificat sau adeverinţă – care confirmă înmatricularea în ultimul an de studii (cu frecvenţă la zi, cu referinţă la studenţi) şi, în primul an de studii (cu frecvenţă la zi, cu referinţă la studenţi masteranzi); 
· Certificat academic – se prezintă de către studenţii de la ultimul an de studii. Certificatul trebuie să fie vizat de către decanatul facultăţii, cu indicarea notei medii pentru fiecare semestru, pentru toţi anii de studii compleţi şi nota medie generală pentru întreaga perioadă de studii;

· Diploma de licenţă, inclusiv suplimentul la diplomă – se prezintă de către studenţii masteranzi în original şi copii xerox de pe acestea; 

· O scrisoare de recomandare din partea unui cadru didactic care cunoaşte activitatea studentului. Scrisoarea trebuie să fie semnată şi autentificată de către serviciul personal/ decanat/ catedra facultăţii din cadrul universităţii;  

· Diplome/certificate – ce confirmă participarea la conferinţe şi seminare ştiinţifice, concursuri sau olimpiade studenţeşti sau, desfăşurarea activităţii de voluntariat etc. Se prezintă în original şi copii xerox de pe acestea, pentru perioada ultimilor doi ani de studii compleţi;

· Lista publicaţiilor, articolelor şi lucrărilor ştiinţifice – pentru ultimii doi ani de studii compleţi, cu datele bibliografice complete. Publicarea articolelor va fi confirmată prin copii xerox a primei pagini de articol,  a copertei şi cuprinsului tipăriturii care a înserat materialul participantului; 

· Un plic (format A4) timbrat, cu indicarea adresei de domiciliu a candidatului;
· Copie xerox de pe buletinul de identitate inclusiv de pe fişa de însoţire a candidatului;
· În cazul studenţilor cu dizabilităţi/orfani se vor anexa acte doveditoare, eliberate de către instanţele împuternicite.
Dosarele complete vor fi depuse la sediul Centrului de Informaţii Universitare din str. Puşkin 16, tel: (022) 221167, 221172 www.eac.md. Data limită de prezentare a dosarelor este 20 noiembrie 2012, ora 17:00.
Dosarele incomplete sau prezentate după termenul limită nu vor fi examinate. Dosarele nu se restituie.

   Rezultatele concursului sunt definitive şi nu pot fi supuse contestării. Rezultatele concursului vor fi cunoscute la data
   De 12 decembrie 2012.  

ATENŢIE!!! Concursul constă din 2 etape de selecţie a candidaţilor, în baza dosarelor depuse, care vor fi examinate de către Consiliul de Experţi independenţi şi Consiliul Donatorilor şi interviul într-o limbă străină. Doar candidaţii selectaţi în urmă evaluării dosarelor, vor fi invitaţi pentru interviu. 
Sponsori: BC „Moldova Agroindbank” SA şi compania Orange Moldova. 

Parteneri media: Revista „Săptămîna”, Cotidianul „Timpul”, Agenţia de publicitate Info-Prim Neo.

Parteneri:  Agenţia de publicitate „Kim Art”, Asociaţia Naţională a Tinerilor Istorici din RM.









